กรุงเทพมหานคร ตรวจเยี่ยมการเปิดเรียนวันแรกของโรงเรียนในสังกัด เชื่อมั่นทุกโรงเรียนเข้มงวดมาตรการป้องกันการแพร่ระบาดโรคโควิด -19
นายสกลธี ภัททิยกุล รองผู้ว่าราชการกรุงเทพมหานคร กล่าวภายหลังลงพื้นที่ตรวจเยี่ยมการเปิดการเรียนการสอนของโรงเรียนไทยนิยมสงเคราะห์ ถนนพหลโยธิน แขวงอนุสาวรีย เขตบางเขน ว่า กรุงเทพมหานครมีนโยบายให้โรงเรียนในสังกัดทั้ง 437 แห่ง เข้มงวดมาตรการเฝ้าระวังและป้องกันการแพร่ระบาดของโรคโควิด-19 มากขึ้น ซึ่งที่ผ่านมาได้จัดกิจกรรมทำความสะอาดก่อนเปิดเรียนแล้ว จึงเชื่อมั่นว่าทุกโรงเรียนเตรียมพร้อมเป็นอย่างดีสำหรับการเปิดเรียนวันแรก  เช่นเดียวกับโรงเรียนไทยนิยมสงเคราะห์ที่มีความพร้อม โดยมีครูยืนต้อนรับคอยให้คำแนะนำตั้งแต่การคัดกรองก่อนเข้าโรงเรียน ด้วยการตรวจวัดอุณหภูมิ ล้างมือด้วยเจลแอลกอฮอล์และแจกหน้ากากอนามัยให้นักเรียน ส่วนการจัดห้องเรียนได้กำหนดให้มีนักเรียนไม่เกิน 25 คน   ต่อ 1 ห้องรวมถึงการจัดโต๊ะนั่งรับประทานอาหาร ที่มีแผงกั้นระหว่างบุคคลกั้นตรงกันข้ามและนักเรียนจะได้รับอาหารแบบกล่อง ซึ่งไม่มีการตักอาหารร่วมกัน ส่วนการพักกลางวัน การทำกิจกรรมและการกลับบ้านจะจัดให้เหลื่อมเวลา พร้อมเว้นระยะห่างระหว่างบุคคลเสมอ เพื่อลดการสัมผัสใกล้ชิดและรวมตัวกันจำนวนมาก นางณัฐนันท์ ศิริอังคณากุล ผู้ปกครองของนักเรียนโรงเรียนไทยนิยมสงเคราะห์  เปิดเผยว่า เปิดเรียนวันแรกหลานตื่นเต้นที่จะได้มาโรงเรียน ผู้ปกครองมั่นใจว่าโรงเรียนมีมาตรการที่ดี  และเน้นย้ำหลานให้ระมัดระวังตนเองเสมอ ขอให้ทุกคนปฏิบัติตามมาตรการอย่างเคร่งครัดและให้ครู ผู้ปกครอง หมั่นสังเกตอาการของนักเรียน หรือบุตรหลาน หากมีประวัติไปพื้นที่เสี่ยง หรือมีอาการผิดปกติรีบแจ้งโรงเรียนทันที